section_heading: Radnja
paragraph_text: Adriana se sastaje sa svojim kontaktom iz FBI-a, agenticom Robyn Sanseverino te joj daje što je moguće manje informacija. Sanseverino, znajući za Christopherovu heroinsku ovisnost, sugerira joj da ga natjera na odvikavanje i daje joj iste brošure klinike Hazelden Foundation koje im je FBI slao putem pošte. Vidjevši svoga mrtvog psića na kauču, Adriana se rasplače. (Nafiksani je Christopher ranije sjeo na njega i ugušio ga). Kasnije, kad mu Adriana dâ brošuru centra za odvikavanje, on je udari i sruši je na pod jer je sugerirala kako je on propali narkoman. Christopheru je ranije istog dana ukraden automobil te je opljačkan dok je pokušavao kupiti heroin u siromašnoj četvrti.